google/wiki40b huggingface dataset:
Certallum

Utseende

Middelsstore, blanke, metallskinnende trebukker. Pronotum er rødt, dekkvingene grønnlig metalliske.

Utbredelse

Slekten er utbredt i Palearktis (Sør-Europa, Nord-Afrika og Midtøsten).
Kronstadfestivalen

Historie

Etter at Rune Salomonsen hadde avholdt den siste Frikkfestivalen i klubbens lokaler, bestemte klubbens ledelse seg for å drive konseptet videre, men under klubbens eget navn. Den første Kronstadfestivalen ble avholdt i 1985, og den siste i 1994. I kjølvannet av Kronstadfestivalen oppstod Eggstockfestivalen.
Idrettsklubben Junkeren

Fotball

Klubbens høyeste plassering gjennom tidene er andreplass i gamle 3. divisjon (nivå 3) på 1980-tallet. 
I 2006-sesongen var klubben sammen med bydelsklubben Innstranden Bodøs nest beste herre-seniorlag, med spill i  3. divisjon (nivå 4), men spiller i 2007 i 4. divisjon i Nordland Fotballkrets.
I 2010 vant Junkeren kretsmesterskapet i 4. divisjon og rykket dermed opp til den spissede versjonen av 3. divisjon foran 2011. Hovedstyret mente dog at laget ikke hadde ressurser nok til å spille i landets fjerde øverste nivå og søkte om fritakelse fra opprykk. Forbundet godtok ikke forespørselen og Junkeren måtte spille i 3. divisjon i 2011.
I 2012 var situasjonen en helt annen enn året før. Junkeren satser hardt med Ola Haldorsen som hovedtrener. De gjorde ingen suksess i 3. divisjon i 2011, og endte opp på nedrykksposisjon. Men siden Landsås trakk seg fra sin 3. divisjonsplass ble det en plass ledig, og Junkeren tok denne.
Fra 2017 spillte A-laget i nye tredjedivisjon, Norsk Tipping-ligaen avdeling fem. En regionliga med lag fra Nord-Norge, Midt-Norge og Nordvestlandet. Junkeren avsluttet sesongen på en sterk fjerdeplass. I 2018 spiller Junkeren i avdeling seks, med lag fra henholdsvis Nord-Norge og Oslo-regionen.

Håndball

Klubben hadde i sin storhetstid lag i eliteserien for damer,med spillere som Lene Rantala, Tonje Sagstuen og Suzana Zulijani. 
Junkeren har et damelag som spiller i 2011/12 sesongen 2. divisjon (Nord-Norge) og har en rekke aldersbestemte lag for både jenter og gutter.
Taekwondo under Middelhavslekene 2013

Taekwondo under Middelhavslekene 2013. Taekwondo var en av flere sporter under de syttende middelhavslekene som ble arrangert i Mersin i Tyrkia i perioden 20. til 30. juni 2013. Det var første gangen som taekwondo var med på programmet under middelhavslekene. Det ble konkurrert i fire klasser for kvinner og fire for menn. Alle tapende semifinalister fikk bronsemedaljer. Tyrkia ble beste nasjon med tre gullmedaljer foran Spania som også vant tre gull.
Gomti

Gomti (hindi: गोमती Gomtī) er en elv i det nordlige India.
Den 805 km lange elven har sitt utspring i Nepal i Himalaya, og munner ut i den indiske delstaten Uttar Pradesh i elven Ganges. Ved bredden av Gomti ligger de indiske byene Lakhnau og Jaunpur. Elven er sterkt forurenset på grunn av store industriområder og garverier som ligger i elvens nedslagsområde.
I hinduistisk religion er Gomti søsteren til vismannen Vashisth. Å bade i elven skal rense sjelen.
Jaastadfela

Jaastadfela ble laget av lensmann Ole Jonsen Jaastad i Ullensvang i Hardanger, i år 1651, og er den første kjente hardingfela.
Den har to understrenger, i motsetning til dagens moderne hardingfeler som vanligvis har fire eller fem understrenger. Fela er også betydelig mindre enn dagens hardingfeler.
Fela har visstnok en ganske kraftig klang, og i rette hender skal den være god å spille på. Slåttene som spilles på slike gamle feler, krever en litt annerledes spilleteknikk enn det dagens slåtter krever.
Den er idag å se på Historisk Museum ved Universitetet i Bergen.
Georg Elgaaen

Bakgrunn

«Voi Voi» var også Norges første bidrag i Eurovision Song Contest. Der ble den fremført av Nora Brockstedt og endte på en fjerdeplass. Siden er «Voi Voi» innspilt i ulike versjoner av en rekke artister: Vokalgruppene Pitsj, Hovedøen Social Club og Bjelleklang har gitt ut sine versjoner, mens Knut Mikalsen Bopalong Quintet har laget en jazzversjon, og rapgruppen Superstars har også laget sin egen versjon av låten.
Elgaaen jobbet som språklærer hele livet, i mange år ved Berg gymnas i Oslo. Han hadde ingen karriere som tekstforfatter eller komponist, men hadde imidlertid mange kunstnere og musikere i omgangskretsen sin. «Voi Voi» er stort sett den eneste låten han skrev, men han leverte også bidraget «Viddu ha tjangs» til Melodi Grand Prix 1969. 
Elgaaen var en stor tilhenger av Human-Etisk Forbund, og etter hans død ble rettighetene til «Voi Voi» overdratt til forbundet. Dermed tilfaller alle fremtidige royalties fra sangen Human-Etisk Forbund. Elgaaen hadde før sin død gitt klar beskjed om at inntektene fra sangen skulle gå til noe som var i «hans ånd».
Università Commerciale Luigi Bocconi

Bocconiuniversitetet (Università Commerciale Luigi Bocconi) er et privat universitet i den sentrale delen av Milano, rett ved Parco Ravizza. Bocconi tilbyr en rekke utdanningsprogrammer innenfor feltene økonomi, ledelse, finans og jus. I henhold til en rekke internasjonale rangeringer, er Bocconiuniversitetet et av de ledende i verden. Grader tilbys både på engelsk og italiensk.
Hanne Krogh (album)

«Hanne Krogh» er tittelen på debutplaten til artisten Hanne Krogh, og ble utgitt på blå vinyl på EMI i 1978. Etter å ha debutert som 14-åring med singelen «Lukk opp din dør», ga Hanne Krogh ut ytterlige fire singler i Norge, samt sang inn Grand Prix-bidraget «Lykken er», både på tysk og svensk, før hun tok en pause fra sangen.  Ole Vidar Lien, som Hanne Krogh hadde jobbet med tidligere på plateselskapet Arne Bendiksen A/S, var ansatt hos EMI, og de overtalte Hanne til å gi ut en hel LP i 1978.  «Du gir lys til mitt liv» og «Copacabana» ble valgt ut som singler fra dette albumet, hvor førstnevnte var en oversettelse satt på papiret av Hanne selv.  Under Norsk Grand Prix 1978, jobbet Hanne Krogh som script for NRK, og der ble hun kjent med en av deltakerne, Anita Skorgan: Hun laget melodi til Hannes tekst «Se tilbake», som omhandlet det å flytte hjemmefra. Allerede da var Hanne opptatt av å synge på norsk. Andre bidragsytere på platen var Georg Keller, Nissa Nyberget, Philip Kruse og Andreas Diesen blant annet. Platen kom ut i desember 1978, og Hanne Krogh uttaler på sin egen hjemmeside, at i dag er det nok kun låten «Kjærleik er»  av Janis Ian som hadde passet inn på hennes repertoar i dag. Platen kom aldri på noen VG-liste, og solgte ikke spesielt bra, og er vel en av Hanne Kroghs mer ukjente produksjoner. Våren 2011 valgte EMI å gi den ut i mp3-format, slik at den igjen er tilgjengelig på markedet.
Kanpur Nagar (distrikt)

Demografi

Ved folketellingen i 2011 var det 4 572 951 innbyggere i distriktet, mot 4 167 999 i 2001. Den urbane befolkningen utgjør 9,66 % av befolkningen.
Barn i alderen 0 til 6 år utgjorde 10,60 % i 2011 mot 14,19 % i 2001. Antallet jenter i den alderen per tusen gutter er 869 i 2011.
Gaoyi

Gaoyi (kinesisk: 高邑县; pinyin: Gāoyì Xiàn) er et fylke i provinsen Hebei i Folkerepublikken Kina. Det ligger under byprefekturet Shijiazhuang.
Fylket hadde 174 632 innbyggere i 1999.

Jernbane

Beijing-Hongkong høyhastighetsjernbane har stoppested her.

Vei

Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Chris Tucker

Bakgrunn

Tuckers første store filmrolle var sammen med rapperen Ice Cube i kultfilmen Friday fra 1995. Han har også hatt opptredener sammen med Charlie Sheen i Money Talks fra 1997, og sammen med Bruce Willis i The Fifth Element det samme året. Senere hadde han en av hovedrollene i kampsportfilmen Rush Hour fra 1998, samt i oppfølgeren Rush Hour 2, der han spilte «James Carter», en bedrevitende, irriterende detektiv. I 2001 spilte han Michael Jacksons partner i musikkvideoen til «You Rock My World». Han var også en god venn av Michael Jackson.
Den 19. april 2005 ble Tucker arrestert av politiet i Georgia for å ha kjørt for fort samt stukket av fra politiet da de vinket ham til siden. Sheriffene påsto at han kjørte i over 175 kmt i sin Bentley 2005-modell. Tucker påsto på sin side at han hadde det travelt fordi han var for sent ute til kirken.
I dag utfører Tucker stand-up, samt at han opptrådte i en liten rolle som Mariah Careys passasjer i videoen til hennes hit «Shake It Off» fra 2005. Han opptrådte også i 2pacs musikkvideo til «California Love».
I 2012 er han aktuell i en birolle i den romantiske dramakomedien Silver Linings Playbook – Kjærlighetens galskap.
Gunnar Bovim

Utdannelse og karriere

Bovim ble utdannet lege i 1985 ved Universitetet i Bergen. Han videreutdannet seg til spesialist i nevrologi i 1993, og tok doktorgraden i nevrologi ved Universitetet i Trondheim samme år.
I 1998 ble han professor i nevrologi ved Det medisinske fakultet.
Fra 1996 til 1998 var han prodekan, og fra 1999 til 2005 dekan, ved Det medisinske fakultet. I perioden 2000–2005 var han leder for tematisk satsingsområde medisinsk teknologi ved NTNU.
I 2005 ble han ansatt som viseadministrerende direktør og i 2006 som administrerende direktør ved St. Olavs hospital. I 2009 begynte han som administrerende direktør i Helse Midt-Norge, en stilling han hadde til han tiltrådte som rektor ved NTNU i 2013.
Han ble ansatt som rektor ved NTNU 6. desember 2012, og tiltrådte 1. august 2013. I oktober 2016 ansatte NTNUs styre ham for en ny fireårsperiode.
Bovim har – og har hatt – en rekke styreverv, nasjonalt og internasjonalt; blant annet som medlem av Hovedstyret og leder for Divisjonsstyret for samfunn og helse i Norges forskningsråd, og som leder av Norsk nevrologisk forening (1998–99). I perioden 2004–2007 var han Norges delegat i European Medical Research Council, og fra høsten 2013 er han medlem i styret for Universitets- og høgskolerådet (UHR) og sitter i Research Policy Working Group under European University Association (EUA). I november 2016 tiltrådte han som ny styreleder for Oslo universitetssykehus HF.
Bovim har publisert en rekke vitenskapelige artikler og ble i 1993 tildelt Norsk Migreneselskaps forskningspris. I 1995 mottok han Dr Ragnar Forbergs stipend.
I 2018 ble han oppnevnt til styreleder i Innovasjon Norge for perioden 2018–2020.
I 2019 fikk han kritikk for håndtering av ytringsfriheten i Eikrem-saken ved NTNU.
Bovim valgte å trekke seg som rektor høsten 2019, to år før åremålsperioden var omme, etter å ha informert NTNUs styre om at han hadde innledet et forhold til en av sine kolleger. Begge satt i NTNUs ledergruppe, og et eksternt advokatfirma ble innleid for å vurdere eventuelle habilitetsproblemer. Bovim ba imidlertid styret om å få slutte som rektor allerede før konklusjonen fra firmaet forelå. 
Etter sin avgang som rektor har han arbeidet med undervisnings- og forskningspolitiske oppgaver ved NTNU, og vært rådgiver for NTNUs ledelse.

Utmerkelser

I 2015 mottok han Den Norske Dataforenings topplederpris. I juryens begrunnelse het det blant annet: «Vinneren er er forkjemper for å sette søkelyset på utdanning innen IKT og realfag, noe Norge trenger for å utvikle ny industri. Vinneren leder en foregangsinstitusjon for samarbeid mellom akademia og næringsliv. Vinneren har en særdeles høy popularitet innad i institusjonen.»
Isle of Thanet

Isle of Thanet er ei tidligere øy som i dag er det østligste punktet i Kent i England. Fram til middelalderen lå det et opptil 3 kilometer bredt sund, kalt Wantsum-kanalen mellom fastlandet og øya, men sundet mudret til og Isle of Thanet er i dag bare ei halvøy. Arkeologiske funn viser at det har bodd mennesker her siden steinalderen. I dag er Thanet en turistdestinasjon og et jordbruksområde. Fra havnebyen Ramsgate går det ferge til kontinentet. 
Under romerne, mens Thanet ennå var ei øy, var Richborough på sørsida av Wantsum-kanalen en av de viktigste havnebyene deres i Storbritannia. Det siste skipet seilte mellom øya og fastlandet i 1672.
Blastula

Blastula eller bringebærstadiet er et tidlig stadium i fosterutviklingen hos dyr. Navnet blastula kommer fra gresk βλαστός (blastos) – skudd). Blastulastadiet følger morulastadiet, og etterfølges av gastrulastadiet.

Dannelse og utseende

En blastula dannes ved gjentatte delinger av zygoten. Denne delingen leder til en morula, som er en klump av celler. Etter hvert som antall celler stiger, vil de midterste cellene i klumpen miste kontakten med hverandre. Ved 7 celledeling, når fosteret er rundt 128 celler, dannes et væskefylt hulrom i midten.  Cellelaget rundt kalles blastoderm, mens hurommet inni kalles blastocoel.
Hos dyr med en del eggeplomme vil cellene i den nedre (vegetative) delen av fosteret være større og inneholde mer plomme enn de i den øvre. Disse cellene vil ved gastrulasjonen ende opp som slimhinnene i magen på fosteret.

Blastula hos forskjellige dyregrupper

Hos pigghuder, hemichordater og ryggstrengdyr foregår dannelsen av blastula som beskrevet over. Beskrivelsen over stemmer for et egg med lite eggeplomme, slik som man finner hos lansettfisker (primitive ryggstrengdyr). Denne formen for egg viser en meget enkel fosterutvikling.
Hos protostome dyr kan eggdelingen forgå litt annerledes. Celledelingen foregår etter et spiralmøsnter i stedet for tverrdeling, men resultatet er mer eller mindre det samme i hele dyreriket, med unntak av svamper og dyr med mye eggeplomme. Hos svamper dannes ikke gastrula i det hele tatt.
Hos dyr med stor eggeplomme (slik som fugler og krypdyr) vil ikke celledelingen ha mulighet til å skjære gjennom plommen. Selve fosteret blir liggende som en liten skive over plommen, og blastulaen dannes som en liten klump med celler uten noe klart hulrom.

Blastula og blastocyst hos pattedyr

Hos placentale pattedyr foregår dannelsen av blastulaen på en litt annen måte. Cellene danner et hulrom, men dette hulrommet tilsvarer ikke blastocoel, men derimot chorion, en av fosterhinnene. Utenpå chroin ligger en membran som ved kontakt med livmorveggen vil kunne danne en morkake. Den tomme blastulahulen tilsvarer det som ville ha vært en plommemasse i et egg, og noen virkelig blastocoel forekommer ikke.
Neurypexina

Utseende

Små, mørkt brunlige sommerfugler. Ulikt de fleste andre blåvinger har oversiden svarte flekker.
Undersiden er kontrastrikt farget, mørkbrun med hvite tverrstriper.

Levevis

Artene lever i skog.

Utbredelse

Denne slekten er utbredt i Vest- og Sentral-Afrika.
Benson County

Historie

Fylket ble opprettet i 1879 ved territorial lovgivning, fikk offisiell status i 1883 og fra 6. juni 1884 var de kommunale myndighetene på plass. Benson County har fått navn etter B.W. Benson, en lovgiver for Dakotaterritoriet på den tiden.
Trondhjems Nationale Scene

Trondhjems Nationale Scene ble etablert i 1911 i Trondheim. Teateret var i drift til 1927. Sverre Brandt var initiativtager til opprettelsen, og skuespilleren Agnes Mowinckel var sterkt engasjert i driften. Teaterets første direktør var Thora Hansson. Hun satt i direktørstolen fra 1911 til 1913. Hansson ble etterfulgt av Ludvig Müller, Rasmus Rasmussen, Hans Bille og Johan Hauge.
Teateret åpnet 15. september 1911 med en oppføring av Bjørnstjerne Bjørnsons Sigurd Jorsalfar. Edvard Griegs musikk var en del av denne åpningsforestillingen. Den påfølgende dagen viste teateret Henrik Ibsens Fruen fra Havet. Til sammen satte teateret opp atten ulike forestillinger i åpningssesongen.
Etter at Trondhjems Nationale Scene lukket dørene i 1927 var Trondheim uten et fast teater frem til 1937, da Trøndelag Teater så dagens lys.
P3 NÅ

P3 NÅ er et norsk nyhets- og aktualitetsmagasin for ungdom som gikk på NRK Radio fra 2003 til 2006. Nyhetsprogrammet var av og for ungdom og gikk på P3, mandag til fredag fra kl. 16 til 16:40. Det ble ledet av Tor-Erling Thømt Ruud frem til 2005, deretter av og Sara Victoria Rygg. Programmet inneholdt nyheter, reportasjer og debatter med et «P3-preg». Det var landets første nyhetsprogram av og for ungdom da det ble lansert. Hovedredaksjonen var på Tyholt i Trondheim, med reportere i Tromsø og Oslo. 
P3 Nå hadde et lyttertall på mellom 80 000 og 100 000.
Første sending gikk på lufta den 1. september 2003.
John Lunds plass

John Lunds plass er en plass på Nygårdshøyden i Bergen sentrum, der Herman Foss' gate og Fosswinckels gate møtes. 
Plassen er oppkalt etter John Theodor Lund, som var ordfører i Bergen Stortingsrepresentant for Venstre og Lagtingspresident 1882–1900. Lund var også livslangt medlem av Den norske nobelkomite 1897–1913, tollskriver i Bergen fra 1898 og formann i 17. maikomiteen i Bergen 1876–1913. Lunds hjem sto tidligere ved plassen og Morgenprosesjonen stanser derfor alltid opp ved Lunds minnesmerke på plassen, synger «Bergenssangen» og bekranser det på grunnlovsdagen. Det samfunnsvitenskapelige fakultetet ved Universitetet i Bergen har adresse John Lunds plass.
Lissogenius

Utseende

Små til middelsstore, avlange, mattsvarte gullbasser med korte, kraftige bein. Slekten har det typiske utseendet som er felles for de fleste slektene av Cremastocheilini.

Levevis

Billene lever underjordisk i tuene til maur og termitter. De voksne billene er trolig rovdyr, larvene lever muligens av dødt plantemateriale som maurene og termittene frakter inn til tua.

Utbredelse

Slekten er utbredt i tropisk Afrika.
Ján Mucha

Klubbkarriere

Mucha begynte sin fotballkarriere i den lokale klubben TJ Slovan Belá nad Cirochou. Derfra gikk han til MŠK Snina og deretter videre til Inter Bratislava. I sistnevnte klubb var han på førstelaget i to sesonger, men uten at han fikk spille noen seriekamper. Sommeren 2002 gikk han derfor til MŠK Žilina, og der var han med på å vinne det slovakiske mesterskapet to ganger. I 2005 var han på utlån i et halvt år hos 1. HFC Humenné.
Sommeren 2005 skrev Mucha kontrakt for polske Legia Warszawa, og i 2005/2006-sesongen var han andrevalg som målvakt etter Łukasz Fabiański. Da Fabiański dro til Arsenal i 2007 ble Mucha førstevalg som målvakt. Med Legia vant han den polske cupen i 2007/2008 og den polske supercupen i 2008. I januar 2010 skrev Mucha under en treårskontrakt med engelske Everton, som han sluttet seg til i juli 2010.

Internasjonal karriere

Mucha fikk sin landslagsdebut for Slovakia den 6. februar 2008 i en vennskapskamp mot Ungarn på Kypros i en kamp som endte 1-1. Han spilte seks av Slovakias kamper under kvalifiseringen til VM i fotball 2010. Mucha var for øvrig én av 23 spillere som ble tatt med i den slovakiske troppen til VM i fotball 2010 av landslagstrener Vladimír Weiss.
Han ble tatt ut i Slovakias EM-tropp til EM i Frankrike 2016.
Grégoire de Saint-Vincent

Studier

I 1600 studerte Grégoire de Saint-Vincent ved universitetet i Douai. Han ble i 1605 novise hos jesuittene i Roma. På denne tid var Grégoire de Saint-Vincent matematikeren pater  Christophorus Clavius' gunstling og en entusiastisk beundrer av Galileo Galilei. Han forlot Roma etter Clavius' død i 1612.

Prest

Grégoire de Saint-Vincent returnerte da til Leuven i Flandern i 1612, og ble presteviet 23. mars 1613. grunnla skolen for matematikk i Antwerpen, ble professor i Antwerpen (1617–1620) og i Leuven (1621–1625). I denne periode skrev han sitt magnum opus, det i ti bøker oppdelte Opus geometricum quadraturae circuli et sectionum coni, publisert i 1647. I Antwerpen var han læremester til jesuitten Jean-Charles della Faille.
Grégoire de Saint-Vincent gav «den klareste tidlige redegjøring for summeringen av geometriske rekker.» Han løste også Zenons paradokser ved å vise at tidsintervallene involvert utgjorde en geometrisk tallfølge og følgelig hadde en finitt sum.
I 1625 ble han intenst opptatt av sirkelens kvadratur og søkte jesuittenes generalsuperion Mutio Vitelleschi om tillatelse til å publisere sin metode. Men Vitelleschi henviste til jesuittastronomen Christoph Grienberger, matematiker i Roma. Den 9. september 1625 la Gregoire på vei til Roma for å drøfte dette med Grienberger, men uten fremgang. Han vendte tilbake til Nederlandene i 1627.
Året etter ble han sendt til Praha for å arbeide hos keiser Ferdinand II. Etter et apopletisk anfall ble han assistert der av jesuitten Theodorus Moretus. Da svenskene angrep og herjet Praha i 1631, dro Gregoire, og noen av hans manuskripter gikk tapt i kaoset. Andre ble ettersendt til ham i 1641 med pater Rodericus de Arriaga.
Fra 1632 residerte Gregoire i jesuittenes hus i Gent; der underviste han i matematikk.
Sverre Bævre

Privatliv

Sverre Bævre var gift med Bodil Iversen (7. juli 1912 - 14. april 2001), og de hadde barna Jan Sverre (f. 1940), Sissel Tone (f. 1943-1946) og Anne Elisabeth (f. 1944) og var bosatt på Nordstrand i Oslo. Han var i tillegg til revyforfatterskapet disponent i Johansen og Nilsen Skifabrikk AS i Ski. Sammen med Sigmund Ruud besøkte han USA og Canada i 1948 og promoterte norske skifabrikanter.
Luthers 95 teser

Martin Luthers 95 teser mot avlatshandelen av 1517 utfordret den katolske kirkes nattsverdslære og markerer starten på den lutherske reformasjon.

Tesene og forhistorien

Den 31. oktober 1517 sendte augustinereremitten Martin Luther, professor i bibelteologi ved universitetet i Wittenberg i Tyskland, de såkalte 95 teser om avlatshandelen til den stedlige biskop, Hieronymus Schultz av Brandenburg, og til erkebiskop Albrecht av Magdeburg. Tesene var foranlediget av at den pavelige avlat til inntekt for byggingen av ny Peterskirke i Roma ble forkynt i områder som lå nær Wittenberg, og Luther reagerte på den måten avlatsforkynnelsen og salget av avlatsbrev foregikk på. 
Tesene konsentrerte seg om misbruket og gikk i begrenset grad inn på dypereliggende teologiske spørsmål. Men da de 95 tesene ble kjent i hele Tyskland, ble det etterhvert klart at en konsekvent refleksjon over Luthers teser også reiste spørsmål ved avlatsteologien, pavens myndighet og kirkens sakramentalteologi i det hele tatt. Etterhvert som mer fundamentale spørsmål trengte seg på, utviklet det seg en reformasjon som skulle gå i tre hovedretninger – mot det som senere ble kjent som luthersk, reformert og anabaptistisk protestantisme. 
Erkebiskopen av Magdeburg hadde gitt avlatspredikanten Johann Tetzel, en dominikanerpater og erfaren avlatspredikant som hadde forkynt avlater i store deler i Tyskland i årevis, i oppdrag å forkynne den nye avlaten. Selv om territorialfyrsten for Kursachsen som Wittenberg lå i, Fredrik den vise, og hertugen av det tilgrensende området, Georg av Sachsen, hadde forbudt salget av denne avlaten i sine områder, berørte virkomheten også Wittenberg fordi folk derfra dro den korte veien over til de naboområder der Tetzel opererte. 
I et følgeskriv til de nevnte biskoper bad Luther om oppklaring, og krevde at avlatspredikantene skulle pålegges tilbakeholdenhet.

Tesedøren

«Tesedøren» i slottskirken i Wittenberg er blitt en viktig attraksjon og et samlingspunkt i de tyske lutherske markeringer av «Reformasjonsdagen» (31. oktober). Dette har sin basis i myten om at Luther spikret opp tesene på slottskirkedøren, til tross for at han sannsynligvis aldri gjorde dette.
Den opprinnelige kirkedøren, som var av tre, ble riktignok oppbrent i 1760, under syvårskrigen. Men i 1857 ble det laget en ny dør, og da ble de 95 tesene like så godt støpt inn i selve døren.